Frederikshavn Kommune fraråder badning ved Jerup Strand i 2019-sæsonen på grund af for højt indhold af tarmbakterier i vandet.

Sommerbadere fra Jerup og omegn bør overveje, hvor man til sommer skal slå sine folder. I år bør turen nemlig ikke gå til Jerup Strand. Her frafråder Frederikshavn Kommune badning i hele 2019-sæsonen. De seneste to sæsoner er vandkvaliteten ved Jerup Strand blevet vurderet til "ringe". Vurderingen sker på grund af et højt indhold af tarmbakterier. Derfor skal der denne badesæson skiltes med budskabet "badning frarådes" på stranden. På jagt efter bakteriekilden Ifølge Frederikshavn Kommune stammer forureningen af vandet formentlig fra Jerup Å, der har udløb umiddelbart syd for badestranden. - Vi har hyret et rådgivningsfirma ind til at hjælpe os med kildeopsporingen i løbet af sæsonen. Der skal over en længere periode tages prøver i både vådt og tørt vejr, men så finder vi forhåbentlig kilden, siger Kirsten Haumann, som er miljøsagsbehandler i Center for Teknik og Miljø i Frederikshavn Kommune i en pressemeddelelse. - Resultaterne fra undersøgelserne kan forhåbentlig være med til at sikre en bedre badevandskvalitet på Jerup Strand fremover, siger Kirsten Haumann. Arbejdet med at finde forureningskilden forventes afsluttet inden 1. september.